DOLOŽKA PREDNOSTI 
medzinárodnej zmluvy pred zákonmi 
(čl. 7 ods. 5 ústavy)

1. 	Gestor zmluvy:
Ministerstvo hospodárstva Slovenskej republiky 

2. 	Názov zmluvy:
Medzinárodná dohoda o tropickom dreve z roku 2006

3. Účel a predmet zmluvy a jeho úprava v právnom poriadku Slovenskej republiky: 

Medzinárodná dohoda o tropickom dreve z roku 2006 (ďalej len „dohoda z roku 2006“) je zmiešaná vonkajšia zmluva, ktorej zmluvnými stranami sú okrem Európskeho spoločenstva (ďalej len „ES“) aj členské štáty.

Z právneho hľadiska je dohoda z roku 2006 obchodnou dohodou, na ktorú sa vzťahuje článok 133 Zmluvy o založení Európskeho spoločenstva a rovnako je dohodou o nekonvenčných produktoch, ktoré pokrývajú tak obchodnú zložku, ako aj zložku životného prostredia prostredníctvom trvalo udržateľného hospodárenia a jej cieľom je zachovať tropické druhy stromov.

Prístup Slovenskej republiky k dohode z  roku 2006 zosúladí členstvo Slovenskej republiky v tejto organizácii s členstvom Európskeho spoločenstva. Predmet zmluvy nie je upravený v právnom poriadku Slovenskej republiky.
 
4. 	Priama úprava práv alebo povinností fyzických osôb alebo právnických osôb: 
Samotná dohoda z roku 2006 nezakladá priamo práva alebo povinnosti fyzických osôb alebo právnických osôb.

5. Úprava predmetu medzinárodnej zmluvy v práve ES/EÚ:
Dohoda z roku 2006 je zmiešaná vonkajšia zmluva, ktorej zmluvnými stranami sú okrem Európskeho spoločenstva (ďalej len „ES“) aj členské štáty EÚ, bola schválená ES rozhodnutím Rady EÚ z  26. septembra 2007 o podpísaní a predbežnom vykonávaní medzinárodnej dohody o tropickom dreve z  roku 2006 v  mene ES č. 2007/648/ES. Dohoda z roku 2006  je v úplnej zhode s právom ES/EÚ.

6. Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky): 
Medzinárodná zmluva, z ktorej vzniká Slovenskej republike členstvo v medzinárodnej organizácii a pred  ratifikáciou si vyžaduje súhlas Národnej rady Slovenskej republiky.

7. Kategória zmluvy podľa čl. 7 ods. 5  Ústavy Slovenskej republiky (má prednosť pred zákonmi): 
Medzinárodná zmluva, na ktorej vykonanie nie je potrebný zákon, a bola ratifikovaná a vyhlásená spôsobom ustanoveným zákonom - má prednosť pred zákonom.
	
8. Dopady prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácie z dôvodu duplicity): 
Dohoda z roku 2006 nemá dopad na slovenský právny poriadok. Jej ratifikáciou sa SR stane zmluvnou stranou Medzinárodnej organizácie pre tropické drevo.